
Κύριε Υπουργέ,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), αποτελεί την τριτοβάθμια Οργάνωση των ατόμων με αναπηρία, με χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με το παρόν σας θέτουμε υπόψη το ιδιαίτερα σοβαρό ζήτημα που έχει ανακύψει από την κατάργηση της προσαύξησης της αντιμισθίας των αιρετών με αναπηρία στον Νέο Κώδικα Τοπικής Αυτοδιοίκησης (ν. 5314/2026).
Με την έναρξη ισχύος του νέου Κώδικα Τοπικής Αυτοδιοίκησης (ν. 5314/2026) προέκυψε ένα σημαντικό θεσμικό κενό, καθώς στο νέο άρθρο 295, που ρυθμίζει την αντιμισθία των αιρετών, δεν προβλέπεται πλέον η προσαύξηση κατά 20% της αντιμισθίας των αιρετών που είναι άτομα με αναπηρία ή/και χρόνια πάθηση, η οποία ίσχυε στο προηγούμενο νομοθετικό πλαίσιο.
Η ρύθμιση αυτή αποτελούσε ουσιαστικό μέτρο στήριξης της ισότιμης συμμετοχής των ατόμων με αναπηρία στην πολιτική και δημόσια ζωή. Η κατάργησή της δημιουργεί πρόσθετο εμπόδιο στην άσκηση των καθηκόντων των αιρετών με αναπηρία και δεν συνάδει με τις αρχές της ισότητας, της συμπερίληψης και της πλήρους και αποτελεσματικής συμμετοχής που κατοχυρώνει το άρθρο 29 της Σύμβασης του ΟΗΕ για τα Δικαιώματα των Ατόμων με Αναπηρίες, η οποία κυρώθηκε με τον ν. 4074/2012.
Για τον λόγο αυτό, απευθυνόμαστε σε εσάς και ζητούμε την άμεση νομοθετική παρέμβασή σας για την αποκατάσταση της συγκεκριμένης ρύθμισης, με την τροποποίηση του άρθρου 295 του ν. 5314/2026 και την επαναφορά της προσαύξησης κατά 20% της αντιμισθίας των αιρετών με αναπηρία ή/και χρόνια πάθηση.
Παράλληλα, θεωρούμε απαραίτητη την πρόβλεψη αναδρομικής ισχύος της ρύθμισης από την έναρξη εφαρμογής του νέου Κώδικα, ώστε να αποκατασταθούν και οι οικονομικές απώλειες που έχουν προκύψει από τον Ιούλιο του 2026.
Η ισότιμη συμμετοχή των ατόμων με αναπηρία στα κοινά αποτελεί κατοχυρωμένο δικαίωμα και η Πολιτεία οφείλει να διασφαλίζει ότι καμία νομοθετική μεταβολή δεν οδηγεί σε περιορισμό ή υποχώρηση των δικαιωμάτων που έχουν ήδη κατακτηθεί.
Αναμένοντας την άμεση ανταπόκρισή σας και τις ενέργειές σας επί του θέματος

Με εκτίμηση

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος


Πίνακας Αποδεκτών:

-  κ. Κυριάκο Μητσοτάκη, Πρωθυπουργό της Ελλάδος 
-  κ. Χρήστο – Γεώργιο Σκέρτσο, Υπουργό Επικρατείας & Αρμόδιο Συντονιστή της Κυβέρνησης για τα Δικαιώματα των Ατόμων με Αναπηρία 
-  κ. Βασίλειο-Πέτρο Σπανάκη, Υφυπουργό Εσωτερικών 
- κα Παρασκευή Χαραλαμπογιάννη, Υφυπουργό Εσωτερικών 
- Εθνική Αρχή Προσβασιμότητας 
- Οργανώσεις Μέλη ΕΣΑμεΑ

